CELEX: 32021R1348
Language: el
Date: 2021-05-06 00:00:00
Title: Κατ’ εξουσιοδότηση κανονισμός (ΕΕ) 2021/1348 της Επιτροπής της 6ης Μαΐου 2021 για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τα κριτήρια βάσει των οποίων οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης μη σημαντικών δεικτών αναφοράς (Κείμενο που παρουσιάζει ενδιαφέρον για τον ΕΟΧ)

13.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 291/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1348 ΤΗΣ ΕΠΙΤΡΟΠΗΣ
         της 6ης Μαΐου 2021
         για τη συμπλήρωση του κανονισμού (EE) 2016/1011 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τα κριτήρια βάσει των οποίων οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης μη σημαντικών δεικτών αναφοράς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 26 παράγραφος 6,
         Εκτιμώντας τα ακόλουθα:
         
                     (1)
                  
                  
                     Στα κριτήρια βάσει των οποίων οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης που αναφέρεται στο άρθρο 26 παράγραφος 3 του εν λόγω κανονισμού θα πρέπει να λαμβάνεται υπόψη ο χαρακτήρας των διατάξεων του κανονισμού (ΕΕ) 2016/1011 τις οποίες μπορούν να επιλέξουν να μην εφαρμόσουν οι διαχειριστές μη σημαντικών δεικτών αναφοράς, σύμφωνα με το άρθρο 26 παράγραφος 1 του εν λόγω κανονισμού. Δεδομένου ότι ορισμένες από τις απαιτήσεις που καθορίζονται σε αυτές τις διατάξεις αφορούν την οργανωτική διάρθρωση του διαχειριστή, ενώ άλλες αφορούν τον οικείο δείκτη αναφοράς ή την οικεία οικογένεια δεικτών αναφοράς, η ίδια διάκριση ισχύει και για τα κριτήρια βάσει των οποίων οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης.
                  
               
                     (2)
                  
                  
                     Σε σχέση με τις απαιτήσεις που αφορούν την οργανωτική διάρθρωση του διαχειριστή, οι αρμόδιες αρχές θα πρέπει να έχουν τη δυνατότητα να απαιτούν την πραγματοποίηση αλλαγών στη δήλωση συμμόρφωσης μη σημαντικού δείκτη αναφοράς όταν θεωρούν ότι η δήλωση συμμόρφωσης δεν παρουσιάζει σαφώς τους λόγους για τους οποίους θα πρέπει να επιτραπεί στον οικείο διαχειριστή να μην συμμορφωθεί προς τις απαιτήσεις που προβλέπονται στα άρθρα 4, 5 και 6 του κανονισμού (ΕΕ) 2016/1011. Ειδικότερα, αυτό θα πρέπει να ισχύει σε περίπτωση που παρατηρείται έλλειψη σαφήνειας σε σχέση με την οργανωτική διάρθρωση του οικείου διαχειριστή, τον εντοπισμό δυνητικών συγκρούσεων συμφερόντων που ενδέχεται να προκύψουν μεταξύ των προσώπων που εμπλέκονται στην παροχή του δείκτη αναφοράς και των άλλων υπαλλήλων ή τμημάτων της οργάνωσης του διαχειριστή, τη διαδικασία εποπτείας της παροχής του μη σημαντικού δείκτη αναφοράς ή το πλαίσιο ελέγχου για την παροχή ή τη δημοσίευση του μη σημαντικού δείκτη αναφοράς ή για τη διάθεσή του στο κοινό.
                  
               
                     (3)
                  
                  
                     Σε σχέση με τις απαιτήσεις που αφορούν τον δείκτη αναφοράς ή την οικογένεια δεικτών αναφοράς, οι αρμόδιες αρχές θα πρέπει να είναι σε θέση να απαιτούν την πραγματοποίηση αλλαγών στη δήλωση συμμόρφωσης μη σημαντικού δείκτη αναφοράς όταν θεωρούν ότι η δήλωση συμμόρφωσης δεν παρουσιάζει σαφώς τους λόγους για τους οποίους θα πρέπει να επιτραπεί στον οικείο διαχειριστή να μην συμμορφωθεί προς τις απαιτήσεις που προβλέπονται στο άρθρο 11 και στα άρθρα 13 έως 16 του κανονισμού (ΕΕ) 2016/1011. Ειδικότερα, αυτό θα πρέπει να ισχύει σε περίπτωση που παρατηρείται έλλειψη σαφήνειας σε σχέση με το επίπεδο ελέγχου σε ό,τι αφορά την παροχή των δεδομένων εισόδου, τη διαφάνεια των διαδικασιών διαβούλευσης για κάθε ουσιώδη αλλαγή της μεθοδολογίας του μη σημαντικού δείκτη αναφοράς, τη διαδικασία αναφοράς περιπτώσεων παραποίησης ή απόπειρας παραποίησης του μη σημαντικού δείκτη αναφοράς, τον κώδικα δεοντολογίας όταν ο μη σημαντικός δείκτης αναφοράς βασίζεται σε δεδομένα εισόδου που παρέχονται από συνεισφέροντες, την ικανότητα επανεξέτασης και αναφοράς από τον διαχειριστή σχετικά με τη συμμόρφωσή του προς τη μεθοδολογία του μη σημαντικού δείκτη αναφοράς και προς τον κανονισμό (ΕΕ) 2016/1011 και, σε περίπτωση συνεισφοράς δεδομένων εισόδου από εποπτευόμενο συνεισφέροντα, αν αυτή πραγματοποιείται με βάση κατάλληλους ελέγχους για τη διασφάλιση της ακρίβειας, της ακεραιότητας και της αξιοπιστίας των δεδομένων εισόδου.
                  
               
                     (4)
                  
                  
                     Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Αρχή Κινητών Αξιών και Αγορών (ΕΑΚΑΑ) στην Επιτροπή.
                  
               
                     (5)
                  
                  
                     Η ΕΑΚΑΑ διεξήγαγε ανοικτές δημόσιες διαβουλεύσεις σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα συναφή κόστη και τις ωφέλειες και ζήτησε τις συμβουλές της ομάδας συμφεροντούχων κινητών αξιών και αγορών που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2).
                  
               
                     (6)
                  
                  
                     Προκειμένου να διασφαλιστεί η συνέπεια με την ημερομηνία εφαρμογής του άρθρου 5 του κανονισμού (EE) 2019/2175 του Ευρωπαϊκού Κοινοβουλίου και του Συμβουλίου (3), με το οποίο εισήχθη στον κανονισμό (ΕΕ) 2016/1011 το άρθρο 26 παράγραφος 6 του εν λόγω κανονισμού, ο παρών κανονισμός θα πρέπει να εφαρμοστεί από την 1η Ιανουαρίου 2022,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κριτήρια σε επίπεδο διαχειριστή
            Οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης που αναφέρεται στο άρθρο 26 παράγραφος 3 του κανονισμού (ΕΕ) 2016/1011 όταν θεωρούν ότι η εν λόγω δήλωση δεν παρουσιάζει σαφώς τους λόγους για τους οποίους θα πρέπει να επιτραπεί στον οικείο διαχειριστή να μην συμμορφωθεί προς μία ή περισσότερες από τις απαιτήσεις που αναφέρονται στο άρθρο 26 παράγραφος 1 του κανονισμού (ΕΕ) 2016/1011 και ειδικότερα όταν παρατηρείται έλλειψη σαφήνειας σε σχέση με:
            
                        α)
                     
                     
                        την οργανωτική διάρθρωση του οικείου διαχειριστή και τις συγκρούσεις συμφερόντων που ενδέχεται να προκύψουν λόγω της διάρθρωσής του·
                     
                  
                        β)
                     
                     
                        τον εντοπισμό και τη διαχείριση συγκρούσεων συμφερόντων που σχετίζονται με τους υπαλλήλους του οικείου διαχειριστή, τα πρόσωπα των οποίων οι υπηρεσίες τίθενται στη διάθεσή του ή υπό τον έλεγχό του και τα πρόσωπα που εμπλέκονται άμεσα στην παροχή του μη σημαντικού δείκτη αναφοράς·
                     
                  
                        γ)
                     
                     
                        τη διαδικασία εποπτείας της παροχής του μη σημαντικού δείκτη αναφοράς, λαμβανομένης υπόψη της τρωτότητας του οικείου δείκτη αναφοράς και της κλίμακας της οργάνωσης του διαχειριστή·
                     
                  
                        δ)
                     
                     
                        το πλαίσιο ελέγχου για την παροχή ή τη δημοσίευση του μη σημαντικού δείκτη αναφοράς ή για τη διάθεσή του στο κοινό, συμπεριλαμβανομένης της έκθεσης του διαχειριστή σε επιχειρησιακό κίνδυνο, σε κίνδυνο όσον αφορά τη συνέχεια της δραστηριότητας ή στον κίνδυνο διακοπής της διαδικασίας παροχής του δείκτη αναφοράς.
                     
                  
         
            Άρθρο 2
            Κριτήρια σε επίπεδο δείκτη αναφοράς ή οικογένειας δεικτών αναφοράς
            Οι αρμόδιες αρχές μπορούν να απαιτούν την πραγματοποίηση αλλαγών στη δήλωση συμμόρφωσης που αναφέρεται στο άρθρο 26 παράγραφος 3 του κανονισμού (ΕΕ) 2016/1011 όταν θεωρούν ότι η εν λόγω δήλωση δεν παρουσιάζει σαφώς τους λόγους για τους οποίους ο οικείος διαχειριστής δεν θα πρέπει να συμμορφωθεί προς μία ή περισσότερες από τις απαιτήσεις που αναφέρονται στο άρθρο 26 παράγραφος 1 του κανονισμού (ΕΕ) 2016/1011 και ειδικότερα όταν παρατηρείται έλλειψη σαφήνειας σε σχέση με:
            
                        α)
                     
                     
                        το επίπεδο ελέγχου σε ό,τι αφορά την παροχή των δεδομένων εισόδου και αν, λαμβανομένου υπόψη του χαρακτήρα των δεδομένων εισόδου, αυτό το επίπεδο ελέγχου επαρκεί για τη διασφάλιση της ακρίβειας, της ακεραιότητας και της αξιοπιστίας των δεδομένων εισόδου·
                     
                  
                        β)
                     
                     
                        τη διαφάνεια των διαδικασιών διαβούλευσης για κάθε ουσιώδη αλλαγή της μεθοδολογίας του μη σημαντικού δείκτη αναφοράς, λαμβανομένων υπόψη της πολυπλοκότητας της εν λόγω μεθοδολογίας και του χαρακτήρα των χρησιμοποιούμενων δεδομένων εισόδου·
                     
                  
                        γ)
                     
                     
                        τη διαδικασία αναφοράς περιπτώσεων παραποίησης ή απόπειρας παραποίησης του μη σημαντικού δείκτη αναφοράς, κυρίως σε σχέση με την παρακολούθηση των δεδομένων εισόδου και των συνεισφερόντων·
                     
                  
                        δ)
                     
                     
                        όταν ο μη σημαντικός δείκτης αναφοράς βασίζεται σε δεδομένα εισόδου που παρέχονται από συνεισφέροντες, τον κώδικα δεοντολογίας και αν, λαμβανομένου υπόψη του χαρακτήρα των δεδομένων εισόδου, ο κώδικας αυτός περιλαμβάνει μηχανισμούς διασφάλισης της ακεραιότητας των χρησιμοποιούμενων δεδομένων εισόδου·
                     
                  
                        ε)
                     
                     
                        την ικανότητα του διαχειριστή να επανεξετάζει και να υποβάλλει έκθεση σχετικά με τη συμμόρφωσή του προς τη μεθοδολογία του μη σημαντικού δείκτη αναφοράς και προς τον κανονισμό (ΕΕ) 2016/1011·
                     
                  
                        στ)
                     
                     
                        σε περίπτωση συνεισφοράς δεδομένων εισόδου από εποπτευόμενο συνεισφέροντα, αν αυτή πραγματοποιείται με τους κατάλληλους ελέγχους για τη διασφάλιση της ακρίβειας, της ακεραιότητας και της αξιοπιστίας των δεδομένων εισόδου.
                     
                  
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 171 της 29.6.2016, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (3)  Κανονισμός (EE) 2019/2175 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2019, για την τροποποίηση του κανονισμού (ΕΕ) αριθ. 1093/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), του κανονισμού (ΕΕ) αριθ. 1094/2010 για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), του κανονισμού (ΕΕ) αριθ. 1095/2010 σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), του κανονισμού (ΕΕ) αριθ. 600/2014 για τις αγορές χρηματοπιστωτικών μέσων, του κανονισμού (ΕΕ) 2016/1011 σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και του κανονισμού (ΕΕ) 2015/847 περί στοιχείων που συνοδεύουν τις μεταφορές χρηματικών ποσών (ΕΕ L 334 της 27.12.2019, σ. 1).